13 Joale Antioke ho ne ho e-na le baprofeta+ le mesuoe phuthehong ea moo, Barnabase hammoho le Symeone ea neng a bitsoa Nigere, le Lusiase+ oa Cyrene, le Manaene ea neng a rutiloe hammoho le Heroda ’musi oa setereke, le Saule. 2 Ha ba ntse ba sebeletsa+ Jehova phatlalatsa ’me ba itima lijo, moea o halalelang oa re: “Har’a batho bohle mpeheleng Barnabase le Saule+ ka thōko bakeng sa mosebetsi oo ke ba bitselitseng oona.” 3 Joale ba itima lijo ’me ba rapela eaba ba beha matsoho+ holim ’a bona ’me ba ba tlohela hore ba tsamaee. 4 Ka lebaka leo banna bana, ba rometsoeng ke moea o halalelang, ba theohela Seleusia, ’me ba tloha moo ka sekepe ho ea Cyprase. 5 Ha ba fihla Salamise ba qala ho phatlalatsa lentsoe la Molimo ka lisynagogeng tsa Bajuda. Hape ba ne ba e-na le Johanne+ e le mohlanka. 6 Ha ba phollelitse le sehlekehleke sohle ho ea fihla Pafose, ba kopana le monna ea itseng, moloi, moprofeta oa bohata,+ Mojuda eo lebitso la hae e neng e le Bare-Jesu, 7 ’me o ne a e-na le motsamaisi oa profinse Sergiase Pauluse, monna ea kelello. Ha a bitsetsa Barnabase le Saule ho eena, monna enoa a batla ka tieo ho utloa lentsoe la Molimo. 8 Empa Elymase moloi (eo, ha e le hantle, ke tsela eo lebitso la hae le fetoleloang ka eona) a qala ho ba hanyetsa,+ a batla ho furallisa motsamaisi oa profinse tumelo. 9 Saule, eo hape e leng Pauluse, ha a tlala moea o halalelang, a mo talima ka hloko 10 eaba o re: “Uena motho ea tletseng bolotsana ba mofuta o mong le o mong le bobe bo feteletseng ba mofuta o mong le o mong, uena mora oa Diabolose,+ uena sera sa ntho e ’ngoe le e ’ngoe e lokileng, na u ke ke ua khaotsa ho khopamisa litsela tse nepahetseng tsa Jehova? 11 Joale, he, bona! letsoho la Jehova le holim ’a hao, ’me u tla foufala, u ke ke ua bona khanya ea letsatsi ka nako e itseng.” Hang-hang moholi o teteaneng le lefifi tsa oela holim ’a hae, ’me a pota-pota a batla banna ba ka mo tataisang ba mo tšoere ka letsoho.+ 12 Joale motsamaisi oa profinse,+ ha a bona se neng se etsahetse, ea e-ba molumeli, kaha o ne a hloletsoe ke thuto ea Jehova. 13 Joale banna bao, hammoho le Pauluse, ba tloha Pafose ka sekepe ’me ba fihla Perga e Pamfilia.+ Empa Johanne+ a tloha ho bona eaba o khutlela+ Jerusalema. 14 Leha ho le joalo, ba tsoela pele ho tloha Perga ’me ba tla Antioke e Pisidia ’me, ha ba kena ka synagogeng+ ka letsatsi la sabatha, ba lula. 15 Ka mor’a ’malo oa phatlalatsa oa Molao+ le oa Baprofeta balaoli ba okamelang+ ba synagoge ba romeletsa ho bona, ba re: “Banna, barab’abo rōna, haeba ho e-na le lentsoe leha e le lefe la khothatso bakeng sa batho, le le bolele.” 16 Kahoo Pauluse a ema, ’me ha a etsa pontšo+ ka letsoho, a re: “Banna, Baiseraele le lōna ba bang ba tšabang Molimo, utloang.+ 17 Molimo oa sechaba sa Iseraele o ile a khetha baholo-holo ba rōna, ’me a phahamisa batho bana nakong ea ho lula ha bona ka bojaki naheng ea Egepeta ’me a ba ntša ho eona ka letsoho le phahamisitsoeng.+ 18 Ka nako ea lilemo tse ka bang mashome a mane+ a mamella mokhoa oa liketso tsa bona lefeelleng. 19 Ka mor’a ho timetsa lichaba tse supileng naheng ea Kanana, a ba abela naha ea tsona ka lotho:+ 20 seo sohle ka nako ea lilemo tse ka bang makholo a mane le mashome a mahlano. “Ka mor’a lintho tsena a ba fa baahloli ho fihlela ho moprofeta Samuele.+ 21 Empa ho tloha ka nako eo ho ea pele ba batla morena,+ eaba Molimo o ba fa Saule mora oa Kishe, monna oa moloko oa Benjamine,+ ka lilemo tse mashome a mane. 22 Ka mor’a ho mo tlosa,+ a ba hlahisetsa Davida e le morena,+ eo a ileng a paka mabapi le eena a re, ‘Ke fumane Davida mora oa Jese,+ monna ea ratoang ke pelo ea ka,+ ea tla etsa lintho tsohle tseo ke li lakatsang.’+ 23 Baneng+ ba monna enoa ho ea ka tšepiso ea hae Molimo o tlisitse mopholosi Iseraele,+ Jesu, 24 ka mor’a hore Johanne,+ pele ho ho kena ha Eo,+ a bolelle batho bohle ba Iseraele phatlalatsa ka kolobetso tšoantšetsong ea pako. 25 Empa ha Johanne a ntse a phethahatsa tsela ea hae ea peiso, o ne a re, ‘Le nahana hore ke mang? Ha ke eena. Empa, bonang! e mong oa tla ka mor’a ka eo meqathatso ea maoto a hae ke sa tšoaneleheng ho e tlamolla.’+ 26 “Banna, barab’eso, lōna bara ba lesika la Abrahama le bao ba bang har’a lōna ba tšabang Molimo, lentsoe la poloko ena le rometsoe ho rōna.+ 27 Etsoe baahi ba Jerusalema le babusi ba bona ba ne ba sa tsebe Enoa,+ empa, ha ba sebetsa e le baahloli, ba ile ba phethahatsa lintho tse builoeng ke Baprofeta,+ e leng lintho tse balloang holimo ka Sabatha e ’ngoe le e ’ngoe, 28 ’me, le hoja ba sa ka ba fumana lebaka bakeng sa lefu,+ ba batla ho Pilato hore a bolaoe.+ 29 Joale, ha ba phethile lintho tsohle tse ngotsoeng mabapi le eena,+ ba mo theola thupeng+ ’me ba mo beha ka lebitleng la khopotso.+ 30 Empa Molimo a mo tsosa bafung;+ 31 ’me ka matsatsi a mangata a bonahala ho ba neng ba nyolohile le eena Galilea ho ea Jerusalema, bao joale e leng lipaki tsa hae ho batho.+ 32 “Kahoo re le bolella litaba tse molemo mabapi le tšepiso e entsoeng ho baholo-holo,+ 33 hore Molimo o e phethahalitse ka ho feletseng ho rōna bana ba bona ka hore o ile a tsosa Jesu;+ esita le joalokaha ho ngoliloe pesalemeng ea bobeli, ‘U mora oa ka, ke u tsoetse letsatsing lena.’+ 34 ’Nete eo ea hore o ile a mo tsosa bafung a reretsoe hore a se ke a hlola a khutlela ho boleng, o e boletse ka tsela ena, ‘Ke tla le fa lipontšo tse tšepahalang tsa mosa o lerato ho Davida.’+ 35 Kahoo o boetse o re pesalemeng e ’ngoe, ‘U ke ke ua lumella ea tšepahalang oa hao hore a bone ho bola.’+ 36 Etsoe ka lehlakoreng le leng, Davida+ o ile a sebeletsa thato e boletsoeng ka ho hlakileng ea Molimo molokong oa hae ’me a robala lefung eaba o behoa le baholo-holo ba hae ’me a fela a bona ho bola.+ 37 Ka lehlakoreng le leng, eo Molimo a ileng a mo tsosa ha aa ka a bona ho bola.+ 38 “Ka hona le ke le tsebe, barab’eso, hore ka Enoa tšoarelo ea libe e ntse e phatlalatsoa ho lōna;+ 39 le hore linthong tsohle tseo ho tsona ho neng ho ke ke ha boleloa hore ha le na molato ka molao oa Moshe,+ e mong le e mong ea lumelang ho boleloa hore ha a na molato ka Enoa.+ 40 Ka hona iponeleng hore se boletsoeng Baprofeteng ha se le tlele, 41 ‘Ho lemoheng, lōna banyefoli, ’me le ho makalle, ’me le nyamele, hobane ke sebetsa mosebetsi matsatsing a lōna, mosebetsi oo ho hang le ke keng la o lumela esita le haeba leha e le mang a le phetela oona ka ho qaqileng.’”+ 42 Joale ha ba tsoela ntle, batho ba qala ho kōpa ka tieo hore ba bolelloe litaba tsena ka sabatha e latelang.+ 43 Kahoo ka mor’a hore seboka sa synagoge se qhalane, ba bangata ba Bajuda le ba basokolohi ba neng ba rapela Molimo ba latela Pauluse le Barnabase,+ bao ha ba bua le bona ba ileng ba qala ho ba phehella+ hore ba tsoele pele moseng o sa tšoanelang oa Molimo.+ 44 Ka sabatha e hlahlamang hoo e batlang e le motse oohle oa bokana ho tla utloa lentsoe la Jehova.+ 45 Ha Bajuda ba bona bongata boo, ba tlala poulelo+ ’me ba qala ho hanyetsa ka ho nyefola lintho tse neng li ntse li boleloa ke Pauluse.+ 46 Kahoo, ha ba bua ka sebete, Pauluse le Barnabase ba re: “Ho ne ho hlokahala hore lentsoe la Molimo le bolelloe lōna pele.+ Kaha le le qhelela thōko+ le lōna ’me ha le ikahlole le tšoaneloa ke bophelo bo sa feleng, bonang! re retelehela lichabeng.+ 47 Ha e le hantle, Jehova o re laetse ka mantsoe ana, ‘Ke u behile hore u be leseli la lichaba,+ hore u be poloko ho isa pheletsong ea lefatše.’”+ 48 Ha bao ba lichaba ba utloa sena, ba qala ho thaba le ho tlotlisa lentsoe la Jehova,+ ’me bohle ba neng ba e-na le tšekamelo e nepahetseng bakeng sa bophelo bo sa feleng ea e-ba balumeli.+ 49 Ho feta moo, lentsoe la Jehova la tsoela pele ho isoa hohle ho pholletsa le naha.+ 50 Empa Bajuda+ ba hlohlelletsa basali ba nang le botumo bo botle ba neng ba rapela Molimo le banna ba ka sehloohong ba motse, ’me ba tsosa mahloriso+ khahlanong le Pauluse le Barnabase eaba ba ba ntšetsa ka ntle ho meeli ea bona. 51 Ba hlohlora lerōle maotong a bona khahlanong le bona+ eaba ba ea Ikoniamo. 52 Barutuoa ba tsoela pele ho tlala thabo+ le moea o halalelang.